Kim Edberg Andersen (NB), 2023-12-08:
Vi kommer ikke til at støtte nogen af forslagene, selv om det jo, da jeg læste det første forslag, gav meget god mening, selv for et parti og en som mig, som bliver i skudt i skoene, at hvis nogen er lysebrun, så hader jeg dem.
Det gør jeg faktisk ikke, og hvis man var i et forhold, der var voldeligt, hvorfor skulle man så ikke have hjælp? Jeg tror, loven giver meget god mulighed for det allerede.
Men når jeg så læser beslutningsforslagene i sammenhæng eller de forskellige forslag sådan efter hinanden, sidder jeg mere med den her fortælling om, at man skal hjælpe dem, der bliver slået i deres parforhold.
Ja, det kan vi være enige om.
Jeg er også ligestillingsordfører.
Men så skal de faktisk ikke sådan rigtig helt bevise, at de er blevet slået, og når de så er færdige med ikke at skulle bevise det, skal de for øvrigt også, bare de har sagt det, have opholdstilladelse, og så kommer det jo ikke bag på ordføreren for forslagsstillerne, at så ser en Nye Borgelige-politiker en åben ladeport for sig.
Det kan vel også dokumenteres, at der tidligere har været ordninger i landet, hvor kreative mennesker, der havde lyst til at komme hertil, fandt en vej igennem.
Det er jo det, jeg er bekymret for her, og derfor kommer jeg ikke til at støtte det.
Ingen skal leve i voldelige forhold, det skal de ikke.
Punktum.
Jeg synes, at loven viser det ret godt.
Kombinationen af beslutningsforslagene her gør mig bekymret for, at vi så bare laver noget, hvor man kunne tænke, at folk, der ikke havde det samme forhold til ærlighed, kunne finde på at sige, at det er vejen ind i Danmark.
Det er helt reelt min bekymring.
Kunne man påpege, at vi ikke havde noget lovgivning nu, som jeg synes hjalp kvinder med udenlandsk baggrund i voldelige forhold, så havde jeg været mere positiv over for det ene beslutningsforslag og kunne måske have ladet det leve, hvis man havde taget det ud og set på det.
Men jeg ser det desværre som en rigtig stor lempelse, og jeg er naturligvis også som udgangspunkt farvet af, at det kommer fra Enhedslisten, når jeg læser det.
Men jeg synes nu, jeg læste det ret mange gange igennem, og jeg sad altså tilbage med en følelse af, at det her er noget, jeg ikke kan sige ja til, for jeg tror, det vil blive udnyttet.
Jeg tror, det vil blive en åben vej ind i Danmark.
Så havde jeg jo gerne set, at man havde taget konsekvens nummer to for udlændinge, der blev familiesammenført og ikke kunne behandle deres primære koner ordentligt, og samtidig lige lavede en passus i det lovforslag, der sagde, at hvis du ikke selv har permanent opholdstilladelse, så er det dig, vi sender hjem; når du ikke kan behandle den kone, du har fået hertil, ordentligt, og du synes, det er o.k. som voksen mand at tæve en pige, og du ikke har opholdstilladelse i Danmark, så får du bare en returbillet hjem.
Men det sker jo heller ikke, for så ved jeg, at ministeren vil sige, at der er en eller anden konvention opfundet i 1800-et eller andet, som regeringen altid siger at vi skal overholde, og bum, så blev det en lose-lose-sag, altså en tabe-tabe-sag, og det er Nye Borgerlige ikke meget for at gå ind i med åbne øjne.
Så intentionen om, at man ikke skal leve i voldelige forhold, går jeg ind for.
Det skal man ikke.
Jeg tror desværre, det her vil blive en åben ladeport.
Jeg synes, at lovgivningen, som vi har nu, giver mulighed for, at man kan få hjælp.